**УДК 378.147:004.9:93/94**

***В. А. Міхедзька***

*г. Гомель, ГДУ імя Ф. Скарыны*

**ІНФАРМАЦЫЙНЫЯ ТЭХНАЛОГІІ У АРГАНІЗАЦЫІ**

**ВЫТВОРЧАЙ ЭЎРЫСТЫЧНАЙ ПРАКТЫКІ**

**СТУДЭНТАЎ-ГІСТОРЫКАЎ: ПРАБЛЕМЫ І МАГЧЫМАСЦІ**

Эўрыстычная практыка з’яўляецца важнай часткай працэсу падрыхтоўкі высокакваліфікаванага спецыяліста-гісторыка. Практыка арыентавана на замацаванне ведаў, атрыманых падчас навучання на 1-3 курсах як па базавых дысцыплінах модулей “Айчынная гісторыя”, “Усеагульная гісторыя”, “Гісторыя славянскіх краін”, гэтак і дысцыплінах спецыялізацыі. Падчас праходжання практыкі студэнты атрымоўваюць магчымасць замацаваць і ўдасканаліць навыкі пошукавай навуковай дзейнасці, актывізуецца зацікаўленасць студэнтаў да навукова-даследчыцкай працы, да гісторыка-культурнай спадчыны Беларусі. Практыка дае магчымасць актуалізаваць атрыманыя веды па архівазнаўчых і музеязнаўчых дысцыплінах, працягнуць з тэхналогіяй фармавання архіўных фондаў, асаблівасцямі працы з архіўнымі і бібліятэчнымі матэрыяламі і выкарыстаннем іх у краязнаўчай і навукова-даследчай працы. Студэнты таксама асвойваюць магчымасці пошуку інфармацыі ў электронных базах дадзеных, перад усім з відамі архіўных фондаў, класіфікацыямі дакументаў у межах Нацыянальнага і Дзяржаўнага архіўных фондаў Рэспублікі Беларусь, асобных архіваў і фондаў, з наяўнай у архівах і бібліятэках сістэмай навукова-даведачнага апарата і магчымасцямі яе выкарыстання ў пошукавай дзейнасці. Вялікія магчымасці для засваення навыкаў даследчыцкай эўрыстыкі змяшчае партал “Архівы Беларусі”, – інфармацыйны рэсурс органаў архіўнай справы і справаводства і сістэмы дзяржаўных архіўных устаноў Рэспублікі Беларусь. На партале змяшчаецца інфармацыя пра ўсе дзяржаўныя архіўныя ўстановы Беларусі і матэрыялы, якія ў іх захоўваюцца. Дапамогу ў пошуку аказваюць змешчаныя на партале у свабодным доступе архіўныя даведнікі. Дапамогу студэнтам, якія спецыялізуюцца у айчыннай гісторыі, акажуць матэрыялы базы “Пералік зборнікаў дакументальных матэрыялаў, выдадзеных у Беларусі”.

Акрамя таго, студэнты-гісторыкі маюць магчымасць азнаёміцца і працаваць з аналагічнымі рэсурсамі дзяржаўных архіваў і бібліятэк Расійскай Федэрацыі. Тут у першую чаргу трэба адзначыць інтэрнет-партал “Архивы России” Федэральнага архіўнага агенцтва Расіі. Значныя пошукавыя магчымасці для студэнтаў-гісторыкаў утрымліваюць парталы спецыялізаваных расійскіх бібліятэк, перад усім, “Прэзідэнцкай бібліятэкі Расійскай Федэрацыі імя Б. М. Ельцына”, электроннай бібліятэкі “Дзяржаўнай публічнай гістарычнай бібліятэкі Расіі” і іншых. Выкладчык – непасрэдны кіраўнік эўрыстычнай практыкай, а па-за яе рамкамі і кіраўнік навукова-даследчыцкай дзейнасцю, – напісаннем курсавыых і дыпломных работ, – павінны дапамагчы выразна і дакладна сфармуляваць даследчыцкі запыт, параіць накірункі пошуку з улікам неідэнтычных магчымасцяў найбольш пашыраных пошукавых машын і шматмоўных версій запатрабаваных матэрыялаў.

Трэба ўлічваць, што разам з пашырэннем магчымасцяў інфармацыйных тэхналогій павялічваецца і адказнасць выкладчыкаў. Зразумела, што афіцыйныя парталы дзяржаўных архіваў і бібліятэк Беларусі і Расіі ўтрымліваюць інфармацыю, якія адпавядаюць патрабаванням барацьбы супраць фальсіфікацыі гісторыі, прапаганды нацыянальнай, расавай, рэлігійнай варожасці і гвалту. У той жа час, з пашырэннем даступнасці тэхналогій штучнага інтэлекту павялічваюцца і небяспека атрымаць згенераваныя штучным інтэлектам звесткі замест аўтэнтычных матэрыялаў. Таму ўсё больш актуальнай задачай кіраўніка практыкі з’яўляецца навучанне верыфікацыйным працэдурам. Асабліва гэта запатрабавана ў працы з візуальнымі крыніцамі. Сапраўды, калі да з’яўлення штучнага інтэлекта такая верыфікацыя візуальных крыніц і дакументальных матэрыялаў была адносна нескладанай, у цяперашніх умовах гэта выклікае цяжкасці нават у выкладчыкаў, паколькі згенераваныя дадзеныя абапіраюцца на гістарычны і культурны кантэкст эпохі. Для студэнтаў, якія толькі навучаюцца самастойнай пошукавай дзейнасці, бывае цяжка дапусціць сапраўднасць каляровых фатавыяваў, зробленыхя ў другой палове ХІХ – пачатку ХХ ст., з другога боку – убачыць пазнейшыя маніпуляцыі ў каларызаваных сучаснымі лічбавымі сродкамі чорна-белых фатаздымках і кінахроніцы таго перыяду, выявіць неадпаведную арыгіналу “люстраную” арыентацыю выяваў і інш. У той жа час, ужо існуюць праграмныя сродкі распазнавання згенераваных выяўленчых дадзеных, даступныя для верыфікацыі матэрыялаў у гістарычным даследаванні, з якімі магчыма пазнаёміць студэнтаў у ходзе эўрыстычнай практыкі. Значна больш складаная сітуацыя існуе пакуль што з верыфікацыяй пісьмовых крыніц. Тут запатрабавана ў першую чаргу паглыбленае засваенне гістарыка-культурнага кантэкста эпохі, што для студэнтаў яшчэ складана.

Адначасова, кіраўнік практыкі сутыкаецца з праблемай суцэльнага “перакладвання” студэнтамі-практыкантамі сваіх эўрыстычных задач на штучны інтэлект. Вынікі такой замены часам цяжкам адрозніць ад выкананых самастойна задач. Але пры гэтым страчваецца навучальная мэта практыкі, - авалодванне прафесійнымі навыкамі эўрыстычнага даследавання.

**Літаратура**

1. Міхедзька, В. А. Эўрыстычная (пошукавая) практыка: практычнае кіраўніцтва / В. А. Міхедзька, В. П. Пічукоў; Гомельскі дзярж. ун-т імя Ф. Скарыны. – Гомель: ГДУ імя Ф. Скарыны, 2018. – 37 с.

2. Михеева, В.В. Использование ресурсов Интернета в исторических исследованиях [Электронный рэсурс] / В.В. Михеева // Genesis: исторические исследования. – 2024. – № 3. – С. 152-165. – Рэжым доступу: https://nbpublish.com/library\_read\_article.php?id=70031. – Дата доступу: 21.01.2025.

3. Корниенко, С. И. Исторические информационные системы: теория и практика / С. И. Корниенко, Д. А. Гагарина, Н. Г. Поврозник ; Нац. исслед. ун-т «Высшая школа экономики». – М.: Изд. дом Высшей школы экономики, 2021. – 231 с